text:
Gnot dai muarts e partide une vore vivarose. L’incuintri di nossere tra Udin e Turin al è biel di viodi, siôr di emozions e avonde gjenerôs di sodisfazions par ducj i tifôs, sei par chei furlans che par chei turiniscj.
La partide e finìs doi a doi: un risultât just che al ricognòs la cualitât des dôs scuadris e il disvilup a corint alternade de gare, tra la buine partence dai blancs e neris, la soliditât e il gol dal Toro, la reazion di cûr de scuadre di Delneri, che tal secont timp e vuadagne ordin e fuarce e cussì e rive a ribaltâ il risultât, il colp di Ljajic e i ultins tentatîfs furlans.
Si tache cul Udin che al mostre la volontât di fâ risultât, sburtât indenant di Fofana, Zapata e Thereau, e cul Toro che tal mieç dal cjamp al met dongje pês e sostance, cun Ljajic e Boye su lis fassis esternis e cun Belotti e Benassi che a cirin di profitâ in verticâl te corsie centrâl.
Il gol di Benassi al rive dopo un cuart di ore di zûc, propit cuntune combinazion verticâl tra i doi, che a fasin clopâ Jankto, Danilo e Wague. L’Udin al rispuint cu lis acelerazions di Thereau e di Zapata, che a oblein Boye, Valdifiori e Moretti a doprâ lis manieris fuartis par fermâju e Tagliavento a tirâ fûr il cartelin zâl par punî lis iregolaritâts dai granatas.
E je une reazion di caratar, ma no prodûs alc e ce, dome un tîr di Fofana, intat che il Toro prime de fin dal prin timp al torne a colpî cun Bellotti, ma Karnezis al salve.
Tal secont timp Delneri al cambie i smamît sDe Paul e Kums cun Perica e Hallfredsson, intant che Mihajlovic al fâs dome une sostituzion: fûr Valdifiori e dentri Lukic. L’Udin al vuadagne ordin e intensitât di zûc e in cuindis minûts al rive a segnâ cun Thereau che nol mancje l’apontament cuntun biel cross prontât di Widmer. I blancs e neris no si fermin, il Toro al è scombussât e Thereau, Zapata e Fofana a sburtin ancjemò. Al è cussì che al rive il gol: corner e conclusion di Wague, che al cjape il pâl, batibui in aree e colp decisîf di Zapata.
Il vantaç al somee just e meretât: al fotografe ad in plen la situazion dal secont timp, là che i blancs e neris a somein in stât di rinfuartî il risultât. Di chê altre bande, però, al è il talent di Ljajic, che si cjate tes cundizions di tirâ in puarte cun precision: gol e doi a doi.
A son ancjemò almancul tredis minûts di zûc e a son ancjemò altris emozions, tra une incursion di Zappacosta che al ven fermât di Felipe, cun Mihajlovic che al proteste e al cjape un cartelin ros, e une iniziative di Badu cuntune conclusion fûr bersai di Zapata.
Il risultât al reste chel, cuntun pont par om, che al contente plui o mancul ducj. Pal Toro al è un tornâ a partî dopo de sconfite cul Inter, intant che pal Udin, che nol rive a fâ la tierce vitorie di file, e je la sodisfazion di vê fat une partide avonde buine cuintri di un aversari di cualitât.
Domenie che e ven l’Udin al varà di zuiâ a Marassi cul Genoa.


c: text/html

text:
Paluce
Paluce al è un comun inte Cjargne, che al dì di vuê al fâs part de provincie di Udin e al à 2.596 abitants. A son nassûts a Paluce i doi fradis Giorgio e Manuela di Centa, cjampions di schi e braure dal Friûl.
Gjeografie[cambie | modifiche il codiç]
Paluce e jè logade a 602 m tal Cjanâl di San Pieri, suntun rialç là ch'a si incuintrin lis aghis dai rius Bût e Pontaibe. In plui che il cjaulûc a fasin part dal comun lis frazions di Riu, Testeons, Cleulis, Naunine, Denglâr e Tamau (o Tischlbong te lenghe locâl), chiste ultime une isole di lenghe todescje.
Storie[cambie | modifiche il codiç]
Samee che il non dal paîs al vegni dal toponim preroman pale, ch'al stave a segnâ i prâts su lis rivis ertis dulà che si see, ma no si puarte a passons lis bestiis; di fat tal teritori dal comun si cjatin par l'apont lis monts clamadis Pal Pizzul e Pal Grant.

robotstxt: allowed

filter: keep


text:
L’Udin al patìs la superioritât dal Genoa, ma al resist e al rive a cjapâ un pont. Il belanç de partide dai 4 di Avrîl a Gjenue al è avonde positîf, soredut pal risultât. Il zûc dai blancs e neris nol è alc e ce, il Genoa al fâs di plui e al à ancje cualchi reson par pensâ di vê pierdût doi ponts, però la scuadre di balon furlane e mostre di vê chel caratar che in plui ocasions in passât no si à viodût e al met in cjamp cualchi zovin che al fâs pensâ ben pal avignî.
La novitât plui interessante e je il zovin atacant cravuât Perica, che al jentre titolâr al puest di Di Natale e si fâs viodi e preseâ in zone gol za tal prin minût. Passât il pericul, cuntun intervent di Lamanna, il Genoa al cjape sù il guvier de partide e al fâs valê la sô supremazie teritoriâl. A rivin une travierse cjapade di Perotti su punizion e il gol di Demaio al minût numar 19.
La reazion dal Udin e ven puartade indenant di Widmer che al masane metris di cjamp e balons di zuiâ pai siei compagns e ur da la bale buine a Perica e a Pinzi, che però no cjatin la strade de puarte.
Cussì il prin timp si siere cul vantaç dai parons di cjase.
Dopo dal interval il Genoa al partìs in bombe cun chê di sierâ la partide. Karnezis al rispuint benon aes conclusions dai ros e blu. Cun di plui, in ocasion di un contrast inte aree di rigôr tra Wague e Borriello, l’arbitri Mazzoleni al decît che nol è fal e duncje nol è il penalty domandât dai gjenoans.
I parons di cjase, di chel moment indenant si concentrin plui tal contestâ il diretôr de partide che tal fâi cuintri ai aversaris.
L’Udin al prove a tornâ a fâsi vodi des bandis di Lamanna cun Kone che si svicine al un a un. Il gol a l rive al minût numar 68, cuntun cross bas di Widmer, un erôr di Guilherme che però al zove ae conclusion vincente di Thereau che le met dentri cence fastidis.
A chest pont il Genoa al torne a puartâsi indenant, ma lu fâs cun masse confusion. Tino Costa e Niang a rivin a jessi pericolôs ma Karnezis no si scompon e ae fin la partide si siere in paritât.
Ancjemò Buine Pasche e Buine Fieste de Patrie dal Friûl.


text:
Il just ordin di impuartance
Di cualchi altre bande si pense a partî de lenghe par fâ culture
Un articul su lenghe.net nus fâs viodi la diference jefri une classe politiche puare e une inteligjente.
Il president de Regjon Sardegne, Renato Soru: «No capìs parcè che noaltris o vin la responsabilitât di protezi un nuraghe, di protezi e salvâ cualchi piere di une citât puniche e magari o vin di lâ a pierdi une robe vive tant che la lenghe, che e fevele di nô cetant plui di un muret punic».
Pe scuele furlane i politics di chenti a son pes pieris. Tombâls.
20 Wednesday Jun 2007
Posted culture, furlan, nazions, politichein


text:
«no varès masse voe… [e mi vogle di corse]
vistît in pont-e-divot… obleade… int rebeche…
miôr di no!»
po ben… i dîs zirantmi a poiâ il vueit sul bancon
nol impuarte…
(joi, se mi brusave invezit! po folc, ve ca le pensade…)
…o pues prontâ jo alc di cene!
se ti va ben, si capìs !
o varès le esclusive dai voi che tu âs…
(l’entusiasim mi veve sburtât dal dut fûr di strade)
no ai mighe sintût nissun sì: nome un suspîr
lizêr come aiarin di sot sere. ma lu ai let sui soi lavris in sfrese
jenfri il veri dal cjaliç …
mi rint cont di bot! (no podevio smorseâmi le lenghe, no!)
aromai e je fate… “… po ce fasio cumò?
jo no ai prontât mai, nancje un ûf dûr…!”
…e intun sclop e je sere. [1]
ben rivade a chê frute. comoditi. ven… cjate fûr une musiche
che sedi intonade al to jessi chi… cussì biele!
intant che di là o rivi insomp al mistîr…
e mi invii
(cule agjitazion di un novel)
o vevi metût in vore dut il gno estri,
disintmi sigûr che il mangjâ al è un mût elegant
di spartî il gust di vivi.
po chestes robutes e dovaressin lâ ben!
e son dutes curades, minudes, faciles, scletes
(di complicât al è za il baticûr).
o impii el doplêr e o doi l’ultin voli
intant che mi rivin, ardint, les notes di Sergej Vasil'evič [2]
in savôr di promesse…
su le taule in biel viodi, scudielutes di crep metudes a cempli:
cun salam di felin in rudieles, bussades di kiwi in fetutes.
altres cun speck bracecuel a uve grispine de Cine.
sandenêl di bessôl e bresàule su spics di ananàs.
li vicin e cimiin cuadreluts di formadi:
ognidun cul so compagnatori, in bussui di veri.
chei moi di paste a fâsi sconfondi de mîl di cjastinâr.
narançs in confeture a sposâ chei di latarie.
po dopo i vecjos e dûrs, di meti a morestâ
in marmelade di fîcs.
e gustin emozion cence pan
e ogni tant, sclip a sclip, Veuve Clicquot.
in tal jenfri Sergej i dâ sot cence pâr…
e finin cu les triscules di tufâ, dentri a man, intal yogurt
grêc al limon
e pomulutes di bosc con gotes di mîl di robìnje:
volint.
chest moment al è cussì intens e beât
che mi somearès di podê ancje murî
par che al deventi imortâl (po ce isal l’eterni
se non un adun infinît di bon e di biel: di fregui d’amôr !)
«e vanze une gote di mîl…»
…
mi plasarès… dâle sù…
di el fari


text:
Tal zûc dal balon no je vere che al gjolt cui che si contente. Al gjolt e al vinç cui che al prove a fâ di plui. Al è par chest che l’Udin al piert in cjase dal Cesena: parcè che si contente, al cîr di tignî sot control la partide, cence masse sfuarçs, e ae fin le cjape tal comedon.
Pal Cesena, denant dai siei tifôs, par resons di classifiche e par no peirdi dutis lis sperancis di salvece, al esist dome un risultât: la vitorie. L’Udin al à dôs pussibilitâts e za sul imprin de partide al sielç la seconde, ven a dî chê di no sburtâsi masse indenant e di no discuvierzisi masse indaûr. Par sù par jù une mieze ore l’incuintri al reste in belance, cul Udin che al prove a fâ alc in atac cun Di Natale e Thereau, il Cesena che al imbastìs cualchi azion ofensive sburtade di Brienza e nissune des dôs formazions che e rive a jessi pardabon pericolose.
Lis primis veris ocasions a rivin tal ultin cuart di ore dal prin timp e a son pai parons di cjase, cuntun tîr di Defrel su sugjeriment di Brienza, parât di Karnezis, e cuntune cross di Brienza par Capelli, neutralizât cence fastidis ancjemò dal puartîr dal Udin. L’Udin al rispuint cun Di Natale e cun Danilo, che a cirin di profitâ di un pâr di indecisions di Leali.
Tal secont timp la situazion in sostance no cambie: i atacs no atachin, i puartîrs no àn nuie ce fâ e ta chei altris setôrs tra i blancs e neris furlans e chei romagnûi il colôr dominant al è il grîs, a part cualchi iniziative di Allan e di Brienza.
Salacor, cul passâ dal timp, lis robis pal Udin a van ancjemò in piês, stant che il Cesena si zove de frescjece di Rodriguez, mandât in cjamp di Di Carlo al puest di Defrel, che inte vierzidure dal ultin cuart di ore di zûc si cjate tal puest just, tal moment just e cu la bale juste: pinelade di Brienza, conclusion cul cjâf e balon tal sac daûr di Karnezis.
Badu, Danilo e Bruno Fernandes a provin a dreçâ la partide, ma al è masse tart e a rivin a fâ masse pôc. Cussì il risultât nol cambie e l’Udin al siere in neri une partide grise. E mancul mâl che i risultâts di chês altris scuadris no van masse mâl pe scuadre di balon furlane.


text:
Une biel incuintri par un libri impuartant, impegnât e salacor ancje impegnatîf. La publicazion e je Memoriis di politiche lingustiche, il volum scrit di Adrian Cescje e editât de KappaVu; l’event al è chel de sô presentazion, che e je stade fate martars ai 19 di Zenâr a Udin te Sale dal Consei provinciâl.
Il libri al conte passe cuarante agns di rivendicazions e di mobilitazions e po di iniziativis, di progjets, di azions e di risultâts, che a tocjin la lenghe furlane e il dirit dai furlans di doprâle in maniere normâl.
Dentri des sù par jù sîscent pagjinis de publicazion si cjatin storie, memorie, riflessions e indicazions validis ancje orepresint e pal avignî.
Tal libri si cjate la politiche linguistiche, che e je un cjamp là che in Friûl Adrian Cescje al à fat cun snait e cun determinazion un lavôr preseôs e impuartant, cemût che al à ricuardât juste intant de presentazion ancje il presidente de ARLeF, Lorenzo Fabbro, ma al è ancje spazi pe linguistiche e soredut pe politiche, chê che i à fat simpri cuintri al furlan e ai dirits linguistics e chê che e à sburtât par che il principi di fonde de tutele des minorancis linguistichis, che si cjate tal articul 6 de Costituzion taliane, al vignìs metût in vore, in gjenerâl e in particolâr in Friûl e pai furlans.
Dut chest al ven contât di Cescje daûr de sô esperience, fate di competence e di militance: in chest sens lis sôs memoriis no presentin dome la lote pe afermazion di un principi e pe sô metude in vore concrete, ma a documentin ancje la plui part dal percors politic dal Moviment Friûl, che di chel e je stade memoreade la fondazion juste ai 9 di Zenâr stâts.
E je une narazion che e ten dongje moments specifics, fats, personis, ideis, tendincis, progjets, lavôrs, prodots, decisions, leçs, regolaments e magari cussì no ancje cualchi polemiche, a testemoneance di cemût che, in passât e ancjemò in dì di vuê, no mancjin i ategjaments «dialetants» viers de lenghe furlane e dal so ûs «normâl» tant che lenghe «normâl».
E al è un test che al da cont de suaze storiche, politiche e sociâl là che a son saltadis fûr la definizion di chê che di sù par jù vincj agns e je la grafie uficiâl de lenghe furlane, la normative regjonâl e statâl di tutele e la realizazion di altris imprescj fondamentâi tant che il Grant Dizionari Bilengâl Talian Furlan o il plui resint imprest didatic plurilengâl Lenghis.
Dongje dal autôr, a àn fevelât dal libri e dai siei contignûts ancje Silvana Schiavi Fachin, innomenade esperte di plurilinguisim e di didatiche des lenghis, il za ricuardât Lorenzo Fabbro, il segretari dal Moviment Friûl, Marco De Agostini, e il scritôr e sagjist Sergio Salvi, che ancjemò tai agns Setante dal secul passât al à provât a fâ capî che chel talian, compagn di altris in Europe, al è un stât multilengâl e plurinazionâl, cui siei libris Le Nazioni proibite. Guida a dieci colonie “interne” dell’ Europa occidentale, Le lingue tagliate. Storia delle minoranze linguistiche in Italia e Patria e matria. Dalla Catalogna al Friuli, dal Paese Basco alla Sardegna: il principio di nazionalità nell’Europa occidentale contemporanea.
Ducj cuancj a àn zontât alc aes Memoriis di Cescje e a àn metût dongje il passât, il presint e l’avignî.
Salvi, in particolâr, daûr dal so lavôr su la lenghe furlane e a pro de lenghe furlane al à paragonât Cescje cul catalan Pompeu Fabra e cul ocitan Lois Alibert.
E je une definizion impegnative, compagn de leture di chest libri che al biel, interessant e penç, ma che al merete let par une vore di motîfs. Però e je une definizion che e rapresente avonde ben l’impegn che al à coventât e che al covente par che une lenghe e puedi jessi lenghe e cussì e puedi vignî doprade… tant che une lenghe, di ducj, par ducj, di dut e par dut.


text:
»»» ILfurlanist in place
Vonde!
Tal zîr di pocjis zornadis o scugnìn tornâ a scrivi
Che cualchidun nol viodi la ore di trai cuintri dal furlan, no je une novitât. Che il Messaggero al sedi tra i plui atîfs in chestis iniziativis cuintri la nestre marilenghe, ma ancje cuintri di dut l’insiemit des minorancis linguistichis de nestre regjon, no nus smaravee plui di tant. Ma che dopo il polvaron alçât di bant in ocasion des declarazions di Beppe Grillo, si torni a fâ un scandai su la cuestion de propueste de gnove leç pal insegnament dal furlan a scuele, nus semee une esagjerazion.
Dut câs no stin a avilîsi, ma propit de esperience vitoriose su la cuestion di Grillo (vêso viodût? cun dutis lis protestis che a àn ricevût, la robe e je muarte li) o pensìn che al sedi il câs di ripeti la proteste cun decision e civiltât, par fâ viodi a cierte informazion faziose e limitade che nô Furlans o savìn organizâsi e dî la nestre.
La domande dal Mv e je "Sêso favorevui al insegnament des materiis scolastichis ancje par furlan?"
O vin di mandâ un SMS al numar 48442 cun scrit:
"FORUM UD Furlan veicolâr a scuele? Sì, parcè che il plurilinguisim al è la fonde par une scuele furlane, europeane e moderne. (e zontait non e cognon)".
Viodìn se ju publichin!
02 Friday Mar 2007
»»» ILfurlanist in place


text:
PLODN – SAPADE TE PATRIE DAL FRIÛL
Sapade e à simpri volût tornâ inte sô Patrie, la Patrie dal Friûl.
Il Moviment Friûl al à simpri sostignût il desideri de int di Sapade di tornâ te Patrie,
compagn che chel de int di Sant Micjêl al Tiliment.
Il Moviment Friûl al à simpri lotât pe unitât dal Friûl, par che lis parts separadis de Patrie a tornassin a unîsi.
Il Moviment Friûl al sosten ancje vuê la volontât de int di Sapade di Tornâ cul Friûl
Il Moviment Friûl al denunzie la vergogne dal Partit Democratic de Serracchiani e di Renzi che al à impedît il passaç di Sapade dal Venit al Friûl
chel partît che al à aromai planificade la distruzion de identitât storiche furlane e fintremai la autonomie de Regjon.


text:
Lets in Ostarie:
LA STAGIONE DELLA MUTA
More pulp tales
di Fulvio Romanin
CE LIBRI ISAL?
"La stagione della muta
" al è il secont libri di Fulvio Romanin pe Kappa vu, tal 2012, simpri inte golaine La Comugne, ven a stai picinin - di misure - e ancje di pagjinis, che a son 168. Dentri si cjatin dôs contis, une par talian e une par furlan, anzit, cjargnel, di chel cu la O, che la conte che si pues cjatâ su cheste Ostarie
.
MA CUI ISAL L'AUTÔR?
Fulvio al è cognossût plui pe sô ativitât intal cjamp musicâl, come fondadôr de ReddArmy
o come un dai Madrac, ma come lavôr primari al opere cu la Ensoul
e al è un Web designer e architet informatic espert di CEO. In ogni câs si pues viodi dut sul so profîl linked-in
. Par bande scriture, invezit, une vore cognossût il so libri di critiche al sisteme de partide iva par artiscj, L'IVA funesta. Di bande narative il so prin libri al è, Niari - two pulp tales
.
MA CE ISAL DENTRI, DI PRECÎS?
Dôs contis lungjis, la prime par furlan e la seconde par talian. La prime e je in cjargnel cu la o, ancje se tancj dialics a son par talian, e e je une storie nere che e viôt un miedi brut, ma brut, ma brut, che parcè che al è siôr si met dongje di une biele e stupide e al torne in Cjargno, dulà che al cjate un mont dal dut diferent...
La seconde conte e je par talian e e conte il mont dal hip-hop e e je une rileture dal Faust che però di filosofic 'nt à une vore pôc, jessint che e pant dut il sistema dal business di chest ambient, fat di bêç, feminis, int stupide, masse di int come ocats, tristeriis, int che si profite di dut e une vore, ma une vore di pocje art. Ancje chi, la storie e tire sul neri... e si impare une vore di tiermins dal ambient.
MA A CUI I PUEDIAL PLASÊ?
A chei che no àn pôre di lei "paravolatos" intes contis, e che a àn voie alc di difernt, a chei chei i plasin lis contis sveltis, rapidis, che ti sticin a rivâ insomp intun marilamp, a chei che i plâs la cjargne, il cjargnel, il mont hip hop (o che a àn voie di cognossilu). A chei che a àn voie di fâsi dôs ridadis, intant che a lei. A chei che i plâs viodi cemût che un gjenar come il pulp a pues jessi doprât, jenfri lis riis, ancje par lassâ passâ cualchi biel messâç.
E SE O AI VOIE DI CJOILU?
Intes seradis de ostarie, inte cariole dal ostîr, a varessis di cjatâlu, o si no li di Onde Furlane, in via Volturno, o si no in cualchi librerie di Udin, o sul web, sul sito de kappa vu
, su ibs
, o insome, sgarfant tal web si cjate. Cun di plui, la seconde conte la podês ancje scjamâ di rive jù
-


text:
La vitorie juste, tal moment just, cul aversari just. L’Udin al vinç cuintri dal Toro, une des scuadris plui in forme in cheste fase dal campionât, e al jonç chest risultât dopo di une setemane di passion e di une rie di prestazions avonde smamidis, in cjase e fûr.
Il sucès cuintri de scuadre, che dome une setemane indaûr e veve fermât il Napoli e e veve passât il turni di Europa League cuntune vitorie in cjase dal Athletic Bilbao, al creve une astinence de vitorie in cjase che e leve indenant dai 26 di Otubar stâts.
Par sigûr e je une bocjade di aiar bon, tes setemanis seguitivis si viodarà se chest risultât si pues calcolâlu ad in plen un svolt positîf e decisîf, e no dome pe classifiche.
La gare si vierç cuntune ande avonde lente. Toro e Udin si studiin e a pensin soredut a tignî il cjamp cun ecuilibri in ducj i setôrs. Cussì la prime conclusion e rive dopo une desene di minûts cuntun tîr fûr dal spieli di Pasquale.
La rispueste dal Toro no si fâs spietâ masse: i granatas a imbastissin e une biele azion che e met Farneud tes cundizions di fâ un cross par Quagliarella che cul cjâf le bute dentri te puarte di Karnezis. Il gol dal ex, in dute la partide une vore preseât de bande dai tifôs furlans, al sune la svearine pai blancs e neris. Tal zîr di doi minûts al rive il gol di Totò Di Natale che al indrece de bande juste un balon confezionât su la linie Pinzi-Wiedmer: nuie ce fâ par Padelli.
I doi goi a fasin cambiâ ritmi ae partide e soredut l’Udin al devente plui coragjôs.
Prime Wague al impegne Padelli e po al rive il doi a un pe formazion furlane: corner di Di Natale, bale tocjade di Pasquale e ancje di Kone e deviazion decisive e disfortunade di Molinaro.
Di chê altre bande, il Toro al torne al atac cun Quaglairella e Maxi Lopez. La difese e ten bot, al fâs compagn ancje Karnezis, che al cjate ancje la colaborazion dal pâl, e il prin timp si siere cul Udin in vantaç.
Te seconde frazion la musiche no cambie. L’Udin nol à un biel zûc, ma al prove a zuiâ, al fâs zirâ la bale e al rive a costruî cualchi ocasion cun Wague.
Propit il zuiadôr dal Mali al è l’element plui pericolôs dai furlans, stant che al torne a impegnâ Padelli e, cuatri minûts dopo dal interval, al segne il trê a un.
La partide no si siere achì. Il Toro al mostre di jessi une buine scuadre e di vê pardabon il cûr granata, ancje se al bat mancul fuart che in altris ocasions.
Ventura al da energjiis frescjis ae sô scuadre, butant dentri El Kaddouri e Benassi, intant che l’Udin al tire sùù lis baricadis, cirint di difindi il sucès.
A fuarce di dâi, i ospits a segnin cun Benassi. L’Udin al sufrìs e al patìs, ma al ten dûr, poiantsi in particolâr su lis dôs colonis, Piris e Danilo.


text:
Il steme di Gonârs al è stât concedût tal 1937 suntune domande dal Comun dal 1935. A son rapresentadis dôs bolps che si rimpinin suntun arbul metût su di un prât. I trê elements – lis bolps, l’arbul, il prât – a vevin chê di jessi un riferiment ai trê borcs che a costituissin il Comun, daûr di cualchi ricostruzion toponomastiche che po no son risultadis dal dut justis. A part il toponim Antognan, cence dubi un prediâl che al rive dal non Antonius, chei altris doi toponims, Gonârs e Favuîs, no son tant facii di interpretâ e tal timp a son stadis formuladis ipotesis diferentis. Par cumò, lis ipotesis plui probabilis a somein jessi par Gonârs une origjin gjermaniche, forsit dal non langobart Gunnar o Ghanart e par Favuîs une derivazion dal latin moderni Favulles, diminutîf di “favis”, parcè che e je propit in cheste forme che al ven fûr par la prime volte tal 1200. Il document plui vecjo che al ateste la esistence da la vile di Gonarium al è dal 1031, ma, par vie di un erôr di trascrizion, plui tart il vecjo toponim al someà jessi Ganarium, non che al podeve vê la sô origjin tal bas latin “gannire”, ven a stâi la vôs da la bolp. Cheste interpretazion e motivà la domande dal Comun di Gonârs di meti dentri dôs bolps tal steme. Invezit l’arbul, un faiâr, al rapresente la frazion di Favuîs: ancje in chest câs, la sielte dal faiâr e fo condizionade da la interpretazion toponomastiche, che cumò e je in dubi, che e diseve che Favuîs al podès vignî di “fagus, fagulium”, che al vûl dî faiâr. In fin, il prât al fâs riferiment al “praedium Antonianum”, ven a stâi il teren concedût al colon roman Antonius.
La gnove vieste grafiche dal steme dal Comun di Gonârs e je stade aprovade cu la deliberazion da la Zonte comunâl n. 41 dai 22.03.2007.
L'ûs al è permetût dome cu la autorizazion dal Comun di Gonârs. Doprâlu in maniere no corete e no autorizade al è perseguibil par leç.
Si à di mandâ une domande scrite al Sindic, par pueste eletroniche o par fax al n. 0432 992051, segnant i riferiments dai sogjets che lu domandin e i contignûts di chê ativitât che si domande di doprâ il steme.
tel. 0432 993011
pueste eletroniche: sportel.gonars@libero.it


text:
Un spetacul che al conte (e che al cjante) la diversitât lingustiche dentri dal Stât talian. Al è 12 canti per 12 lingue, progjet metût adun za di un pôc di timp de bande de Chambra d’Òc, cun chê di promovi la cognossince des minorancis linguistichis storichis, des lôr lenghis e des lôr culturis e de leç 482/1999, che e varès di garantî la tutele di lenghis, culturis e dirits.
12 canti per 12 lingue al è in chel istès un conciert, un recitale une sorte di lezion multimediâl, che al met dongje sunôrs, visions e identitâts.
Il viaç ator pal Stât talian, tra cjants e lenghis, al cjape dentri albanês, catalan, todesc, grêc, sloven, cravuât, francês, francoprovençâl, furlan, ladin, ocitan e sart. Il public al ven compagnât ator de bande de musiche e des peraulis di Dario Anghilante, Flavio Giacchero, Luca Peluc Pellegrino e Marzia Rey.
Doman ai 23 di Zenâr si pues viodi e scoltâ 12 canti per 12 lingue a Matiës /Mattie, te part di lenghe francoprovençâl de Val di Susa, alì de Sale Polivalente dal Comun, che al inmanee la serade adun cu la Tsambra Francoprovensal e cu la Chambra d’Òc.


text:
Ai 17 di Dicembar, cui vôts a pro dai socialiscj e de Chunta Aragonesista, la Assemblee regjonâl aragonese e à fate buine la leç su lis lenghis propriis dal Aragon. Pe prime volte, duncje, a vegnin ricognossudis tant che lenghis propriis il catalan, intal teritori de cussì clamade Franja de Ponent, e l’aragonês, inte aree pirenaiche. Il test al previôt che chestis dôs lenghis a puedin jessi insegnadis intes scuelis, ma dome se e je la domande de bande dai gjenitôrs. Cun di plui a son previodûts dai dirits minims intal ûs des dôs lenghis intai rapuarts cu la aministrazion publiche. La Chunta Aragonesista e à decidût di votâ la leç, ancje se le calcole pôc ambiziose, par garantî almancul un pont di partence inte direzion di un plen ricognossiment dai dirits linguistics intal Aragon. I popolârs e il Partit Aragonès a àn votât cuintri de leç par vie che a disin che la lenghe fevelade inte Franja de Ponent no sarès catalan. Izquierda Unida, invezit, e à votât cuintri de leç par vie che no si ricognòs la uficialitât des dôs lenghis.
Font: Món Divers, 18/12/09


text:
Martars ai 20 Avost, h 21:00
Laboratori musicâl par struments musicâi, argagns agricui, tramais varis e... bandarots
Struments fűr dal normâl, puars e cetant puars, tecnichis sorprendintis e fűr dal vade, zűcs vocâls origjinâi e divertents: ve che la musiche e je veramentri par ducj, che cun fantasie, creativitât e une prese di matetât e po fâ vignî fűr il Mozart ch’al č dentri ognidun di nô.
Bandarote al č un laboratori di musiche comic-creative pensât par fâ zuiâ insiemit gjenitôrs e fruts (cualsisei ch’al sedi il lôr nivel di competence e cognossince musicâls) ta la esplorazion dai mecanisims di fonde dal rapuart jenfri musiche, umorisim e comicitât.
A direzi al sarŕ Luca Domenicali, di 30 agns cu la Microband protagonist dal teatri comic-musicâl a nivel internazionâl.
Martars ai 30 _ h 21.00
Serade di testemoneancis
Martars ai 30 _ h 22.30
Azion creative di interazion cul public
Cjantis e danzis (la vilote furlane)
Joibe ai 01 _ h 21.00
Concert
Sabide ai 03 _ h 21.00
Inaugurazion Mostre
Lunis ai 05 _ h 21.00
Conference-spetacul
Joibe ai 08 _ h 21.00
Documentari di Stefano Sardo e degustazion
Domenie ai 11 _ h 21.00
Presentazion dal libri
Lunis ai 12 _ h 21.00
Tragjedie di Miklos Hubay
Dal teritori une rispueste a la crisi
Lunis ai 19 _ h 21.00
Incuintri cun Philippe Daverio
Martars ai 20 _ h 21.00
Laboratori musicâl
Joibe ai 22 _ h 21.00
Studi par un spetacul comic par furlan
Lunis ai 26 _ h 21.00
Conference par furlan
Joibe ai 29 _ h 21.00
Serade di spetacul e leteradure
Domenie ai 08 _ h 09.00
Gare artistiche
Martars ai 10 _ h 18.30
Presentazion libri e proiezion video
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Édouard Van Beneden
Édouard Van Beneden a skepyî e 1846 ey a morou e 1910.
C’ esteut on prof di zolodjeye a l’ univiersité d' Lidje. Il a stî ricnoxhou long et lådje pa ses studias so les naweas des celures djenitåles.
Tot corwaitant li blanc vier do tchvå, kimint çki ses oûs s’ fwaiynut, i discovere ki les cromozômes si dispwairièt, mins k’ onk di tchaeke pwaire est tapé evoye. C’ est parey po les celures des djermons et des ovaires.
Ça a stî on nouzome trova k' a drovou l' voye a totes les avanceyes del djenetike e 20inme sieke.


text:
E je di chescj dîs di Avost 2015 la gnove de scuvierte di un calendari di piere, vecjo di miârs di agns, fate in Val d’Aoste tal comun di Donnas dal archeoastronom talian Guido Cossard. Si fevele di un lûc tignût ancjemò platât par pôre che il va e ven di curiôs al finissi di fâ dams prin di podê protezi a dovê il sît e cirî di savê cuant che e je stade fate la opare. Te Val d'Aoste e plui jù fintremai te provincie di Turin tal teritori clamât Canaveis, a si cjatin un grum di pieris picadis a forme di piçulis copis par figurâ sedi oms sedi stelis e costelazions dal cîl, ch'a son stadis datadis a la fin de etât de piere e scomençâ de etât dal bronç, e par intant a si pues pensâ ch'a si trati de stesse ete, ven a stâi ator di 4-5000 agns indaûr. Ma cemût ch'al è fât chest calendari e cemût ch'a si dopre a nol è dificil di capî al dîs Cossard: al è un sisteme di nicjis sgjavadis ta un cret a la juste distance, e di un bûs taront parsore ch'al lasse passâ la lûs dal Soreli par lusorâ une sole nicje a la volte, secont da la altece dal Soreli tal cîl. Cuatri di chestis nicjis a àn alc di speciâl parcè che dôs di lôr e vegnin lusoradis dome tai dîs dai Ecuinozis di Vierte e Sierade e altris dôs dome tai dîs dai Solstizis di Istât e di Unvier, come a segnâ lis stagjons dal an a chei timps là vie. Altris nicjis a lavorin cu le lûs de Lune segnant la Lune plene in rispiet de posizion dal Soreli, tant che tal Lunari. Di sigûr cuant ch'al sarà finît il studi a vignaran fûr altris scuviertis di no crodi. Al zonte Cossard che le "tecniche dal bûs" e je gnove dal dut pal nestri continent, jessint che dome te Americhe, tai lûcs dai popui Anasazi, a si cjate alc di compagn. Bisugne dî che ancje i Egjizis e i popui de Mesopotamie a cognossevin ben il scori des stagjons, forsit ancje miôr di noaltris cumò, parcè cuant che tai agns '60 dal secul passât, par salvâ il templi di Abu Simbel dal inagament procurât da la costruzion de dighe di Assuan, a àn clamât i miôr inzegnîrs e astronomis dal mont e al la fin il templi al è stât taiât a tocs e tornât a fâ sù a 65 metris plui adalt e 300 metris plui indaûr, parsore une culinute. Il templi origjinâl al jere stât tirât sù dal faraon Ramses II, plui di 3.200 agns indaûr e al tignive ta une stanziute clamade il "Santuari" cuatri statuis di divinitâts, une e jere la sô, ch'a cjalavin la puarte de jentrade in mût di vignî lusoradis da lûs dal Soreli dome doi dîs al an: il 20 o ben ancje il 19 e 21 di Fevrâr e il 20 o ben il 21 di Otubar, e somee tes ricorencis de nassince e de incoronazion dal Faraon. No covente dî che i architets a vevin fât in mût che il plui lusorôs e ch'al tignive plui a lunc i rais dal Soreli, al jere propri lui, il grant Ramses II, ch'a si veve fat fâ Divin di bessôl. Po ben i architets e i astronoms modernis te ricostruzion dal templi tal gnûf lûc, a no son stâts bogns di otignî chês datis, e cumò chel câs al capite il 22 di Fevrâr e il 22 di Otubar. Ch'al sedi stât un svindic dal Faraon par vêi disturbât il so sium?
di Bepi Zefon


text:
grignei di scuele
mercoledì 17 gennaio 2018
martedì 2 gennaio 2018
Friûl di 'Sef Cjargnel
Sicheduncje, cuant che il Signôr al creà chest mont, dopo di vê sfladassât par sîs dîs, si cjatà avonde content di ce ch’al veve metût in stât. Al stave par lâ a polsâ come che i spiete a ogni bon cristian dopo de vore, cuant che si nacuargé che te sô farie al jere restât un tic di matereâl. No migo grandis robis, ma peró un sclip di dut: bocons plui o mancul grancj, e di ogni sorte. No ’nd jere tant di meti adun un altri continent, ma nancje une cagnere di strassâ, cussì l’Eterni Pari al jere su lis spinis par vie che i displaseve di lassâ pastanade la vore.
Di bot, i vegnì sù la pensade juste!
Al cjapà un par un chei bocons, ju parà dongje, ju disponè cun ande ognidun al so puest, e, prove che ti prove, al rivà adore di cumbinâ sù, parie, une gnove tiere.
Al é cussì – a vuelin dî, simpri chei che a jerin a viodi – ch’al é nassût il nestri Friûl: une Patrie no tant grande e nancje masse piçule, ma ce ch’al baste par ch’al vivi dentri, cence pierdisi, il nestri popul furlan; un sît che nol à dut, ma ben un tic di dut: lis monts a spice des Dolomitis, chês tarondadis e boscosis de Cjargne e il Cjars discrodeât, po la plane dute verde, po i flums imburîts e salvadis cul gravâr largjonon a uso il Tiliment, o come chei strents e plens di aghe cuiete come la Livence. E lis ruvîs spaventosis de Celine, e lis clevis vonguladis dai cuei de Miezane. E là jú dapît lis lagunis cui cjasons, lis barcjis, i pes, il mâr, i cocâi e l’ôr dal cîl che si piert…
Chest al é il Friûl, fantats; e come la tiere, cussí al è il stamp de sô int; ch’e jê buine di girâ il globo tor ator, ma e reste peade d’anime al so blecut di mont là che prin o dopo e torne e si cjate di Diu; vivarose e cjalde come chei di venti jù, epûr serie e di caratar come chei di chenti sú; libare e dure di lassâsi pleâ e meti in rie, epûr ordenade drentivie, te sô fonde, cence che nissun le sfuarci…
Come se Chel là sú i ves metût, cence pratesis, ma ancje cence dismenteâ nuie, un sclip di chei dons ch’al à spartîts, sorte par sorte tra chês altris gjernaziis.
Parcè che il Friûl al é propit un struc dal univiers.


text:
Al scomence il mês di Otubar e daûr di une tradizion consolidade cun chel e tache la gnove serie di incuintris dal titul I Francoprovenzali di Puglia chi sono?.
A son cinc apontaments s là che no si fevele dome des comunitâts di lenghe francoprovençâl di Celle di San Vito e Faeto, in provincie di Foggia, ma ben ancje di altris argoments che a tocjin lis minorancis linguistichis storichis dal Piemont e il patrimoni linguistic regjonâl.
La iniziative e je inmaneade de bande de Associazion dai Francoprovençâi di Pulie in Piemont,
che e ten dongje tancj di lôr, che a son propit di di divignince di Celle San Vito e Faeto.
Ducj i incuintris si davuelzin il miercus di 5 a 7 sot sere te Sale pai congrès de ex Fergat, in vie F. Millio 20, a Turin, in zone San Paolo.
La prime conference si davuelç vuê, il 1n di Otubar, e e je dedicade ae lenghe ocitane te Val Germanasca e ae metude in vore de leç 482/1999 ta chel teritori.
La partecipazion ae iniziative e je libare. Il program complet si pues viodilu achì: FPpugliaTurin2014.


text:
Domenie passade e je stade fate la premiazion de edizion 2015 dal Concors talian di poesie e narative Guido Gozzano.
No vin masse simpatie par graduatoriis e premiazions, massime cun riferiment ae leterature, cundut achel o vin plasê di segnalâ che dai autôrs furlans che a jerin in finâl intune des sezions dal concors inmaneât a Terzo, in provincie di Alessandria, in trê di lôr a àn cjapât un puest tal podi.
Te sezion pes poesiis ineditis al à vinçût l’autôr di Cordovât, Giacomo Vit, cul test ‘Ciassolis Sidinis’.
Ta chê stesse sezion si à classifiche tierce la asine Luigina Lorenzini, cun ‘Jo inveza eri denant dal mar’.
Te sezion dedicade aes poesiis editis, impen, al è rivât secont Laurin Zuan Nardin cu ‘La briscje sflandorose’.
Cundut che nus lasse simpri un tic scaturîts viodi che cui che al scrîf par furlan si cjate dentri di sezions che tal lôr titul a san un tic masse di…Nutella, al è un segnâl di cemût che la scritture te nestre lenghe e rive a fâsi preseâ ancje fûr dal Friûl.
PS. Pe cronache. O vin discuviert che al è un autôr dal Friûl ancje tai segnalâts: al è Guido Cupani di Puart, ma no savìn in ce lenghe o in ce dialet che e je la sô poesie ‘Lhasa’.


text:
martedì 30 agosto 2011
Romanini prin in tre riis
Un dai nestris contecurtârs al à vinçût il premi di «In trê riis», concors leterari par un romanç par furlan di non plui di 180 batudis, riservât a concorints cun mancul di 35 agns e rivât ae seconde edizion. Il vincidôr jenfri i siet finaliscj segnalâts al è stât difat Christian Romanini cul test intitulât «Un altri carnevâl».
Ve chi il test dal "mini romanç":
«Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511»
Compliments a Christian (te foto parsore la premiazion: Chris al è chel plui grues di ducj ;-D) di bande di dute Contecurte! Ogni tant cualchidun al proteste parcè che achi no si permet di doprâ plui di un tant di batudis. Viodeiso che a alenâsi cussì al covente a alc? ;-)
Etichetis: Gnovis
sabato 6 agosto 2011
CONTECURTE 1511 a Vençon
O interompìn la publicazione des Contis de Ostarie Viere dome cun chest piçul post, che di fat al siere la nestre stagjon lassantus il librut digjitâl de Serade Contecurte 1511 a Vençon.
Us invidin ducj a tornâ a cjatânus a Setembar, cuant che o tornarìn a vierzi, e soredut, se o vês ispirazion in chestis setemaniti di fin Istât, a mandânus lis vuestris contis pe gnove stagjon.
Mandi!
Chei di Contecurte
Etichetis: Contecurte, Events e Leturis
Iscriviti a: Coments al post (Atom)


text:
Sunâ@Folkest2018 – a son viertis lis iscrizions fin ai 31 di Otuba
O sin al principi de Sierade e, tant che ogni an di cuindis agns incà, a Folkest al è timp di selezions.
Il concors Sunâ@Folkest2018 – Premi Alberto Cesa chest an al cres ancjemò, consolidant la proprie formule, in gracie ancje de disponibilitât di impuartantis medie nazionâls, che a poiaran lis votazions inte seconde fase.
L’obietîf dal concors nol è la semplice competizion fra artiscj ma pluitost podê valutâ pal miôr ce che i artiscj candidâts a sedin in stât di ben figurâ intal program di Folkest. “Sunâ a Folkest-Premio Alberto Cesa” al vûl jessi duncje une vetrine dulà podê assisti a spetacui musicâi dal vîf par valutâ miôr il percors artistic e l’operât dai grups concorints, ufrint tal stes timp ocasions di promozion par ducj i partecipants.
Dopo de prime selezion dai materiâi rivâts ae segretarie dal premi, curade di folkbulletin.com, trê grups par ogni serade a saran clamâts a esibîsi dal vîf devant di une jurie di musiciscj, tecnics e gjornaliscj. Al tiermin de votazion al sarà assegnât un prin e un secont puest in classifiche tra i vincidôrs di ogni serade. Ducj i doi a acuisiran il dirit a esibîsi dilunc dal festival Folkest 2018, intune colocazion che e sarà decidude in maniere insindicabile de direzion artistiche dal festival stes. Lis selezions dal vîf di cheste seconde fase si tignaran a Arezzo, Coreno Ausonio, Loano, Caraglio, Palermo, Caserta, Spilimberc e Verone.
Il grup o l’artist classificât prin di ogni serade al parteciparà a une votazion fate traviers di une pagjine Facebook dedicade, canâi radiofonics, i sîts folkbulletin.com e folkest.com.
I prins trê classificâts di cheste votazion a acuisiran il dirit a partecipâ a une serade finâl (che si tignarà intal mês di Lui, dilunc des seradis finâls dal festival a Spilimberc) par decretâ il vincidôr assolût dal concors Sunâ@Folkest 2018.
Lis juriis des diviersis seradis a segnalaran ancje i artiscj che, a lôr judizi insindicabil, a saran in corse pe assegnazion dal Premi Cesa 2018, par une gnove composizion di stîl tradizionâl.
A ducj i grups partecipants al ven domandât di atignîsi a repertoris musicâi di ducj i gjenars che par convenzion a puedin jessi dal ambit folk, folk-rock, etnic, etno-jazz, new acoustic, minimalist, ghitaristic, cjançon di autôr, contestoriis, artist di strade (cun ativitât musicâl prevalente). Nol costituirà element di merit particolâr l’ûs di un o plui struments etnics intun insiemi di altri gjenar musicâl e nancje di prejudizi particolâr l’ûs di aparecjaduris eletronichis dentri di sonoritâts acustichis: al sarà ritignût discriminant in maniere favorevule, pe amission ae fase sucessive des eliminatoriis, jessi esecutôrs di un insiemi sonôr, che si caraterizi cun imediatece pal propri leam cuntun o plui lidrîs culturâls di cualsisedi part dal mont.
Il concors al è viert a artiscj talians e grups musicâi che tal lôr interni al sedi presint almancul un component di citadinance taliane. A puedin partecipâ grups o artiscj che a vedin o no vedin al atîf albums, ancje cun distribuzion taliane comerciâl, e che a sedin o no sedin titulârs di contrat discografic.
Dut il bant di concors al pues jessi scjariât a chest leam:
http://www.folkest.com/suonarefolkest/


text:
Dirit civîl
Il dirit civîl (Lat. Ius civile) al è l'insiemit di regulis e di normis che a regolin i rapuarts fra i privâts cuntune rilevance sociâl o economiche. Il dirit civîl adun al dirit comerciâl al forme il dirit privât.
La sô origjin e ven dal dirit roman che, adun al sistemi inglês (common law) al è un dai doi principâi sistemis legâi europeans.
Lunc da la Ete di Mieç, il dirit roman al fo adotât, cun modificazions locâls, in dutis lis bandis de Europe, principalmentri par vie de influence de Glesie cristiane; la sô difusion posteriôr si è vude in buine part graziis ae influence dal Codiç Napoleonic, che al fo adotât intal secul XIX in diviers stâts Europeans dal Est, in Asie e in Egjit. Intal Commonwealth britanic, il dirit roman al è ae fonde dai sistemis legâls de Scozie e dal Quebec e al è ancje la fonde dal dirit de Republiche Sudafricane.


text:
Antartic
L'Antartic al è il continent plui meridionâl de Tiere, logât ator dal Pôl sud. Si cjate intal emisferi sud, pe grant part a sud dal circul antartic, e al è circondât dal Ocean meridionâl. Cun 14.4 million km², al è il cuint continent plui larc come superficie, daspò di Asie, Afriche, Americhe dal Nord e Americhe dal Sud; l'Europe e l'Australie a son invezit plui piçulis. Il 98% dal Antartic al è cuviert de glace, cuntun spessôr di almancul 1,6 km.
Come mediis, l'Antartic al è il continent plui frêt, plui sut e cun plui aiar, e e à la elevazion medie plui alte di ducj i continents[1]. Par vie de scjarsis precipitazions, fûr che su la cueste, l'Antartic al è in pratiche il plui grant desert dal mont. No son residents permanents, e chest continent nol à mai vût une popolazion indigjene. A rivin a vivi dome ciertis plantis che si son usadis e animâls, come pinguins, fochis, musclis, lichens e tancj gjenars di alghis.
Il non Antartic al ven dal grêc antarktikos (avtapktιkός), che al vûl dî "opost al Artic."[2] Ancje se i mîts e lis speculazions suntune Terra Australis ("Tiere meridionâl") a forin fatis za inte antichitât, la prime volte che il continent al fo viodût al è considerât inte spedizion russe di Mikhail Lazarev e Fabian Gottlieb von Bellingshausen, intal 1820. Purpûr, il continent al restà dismenteât pal rest dal XIX secul, par vie dal ambient ostîl, mancjance di risorsis e isolament.
Il tratât antartic al fo firmât intal 1959 di dodis paîs; al dì di vuê, al è stât firmât di cuarante cinc paîs. Chest tratât al proibìs ativitât militârs e gjavis di minerâi, ma sosten la ricercje sientifiche e protêç la ecozone dal continent. Al moment a son puartâts indevant esperiments di plui di 4000 sienziâts di diviers paîs e cun diviers obietîfs e interès.[3]
Referencis[cambie | modifiche il codiç]
- ↑ National Geophysical Data Center. National Satellite, Data, and Information Service. Retrieved on 9 June, 2006.
- ↑ Liddell, Henry George and Scott, Robert (1940). ἀvtapktιkός. A Greek-English Lexicon. Clarendon Press. Retrieved on 12 February, 2006.
- ↑ Antarctica - The World Factbook. United States Central Intelligence Agency (2007-03-08). Retrieved on 2007-03-14.


text:
Diễn đàn mua bán cho thuê căn hộ Celadon City Tân Phú.
You are not logged in.
Pages: 1
plan cul jeunes plan cul guebwiller plan cul cusset plan cul a amiens plan cul trelaze femme pour plan cul plan cul pornic plan cul sable sur sarthe plan cul cran gevrier webcam plan cul plans cul bordeaux plan cul gratuit sur paris plan cul les pennes mirabeau plan cul pour jeune plan cul pont sainte maxence plan cul valence plan cul hautes pyrenees plan cul vitry le francois plan cul saint medard en jalles plan cul aubervilliers lyon plan cul plan cul eysines plan cul passy plan cul entre mec plan cul merignac plan cul sarcelles le plan cul com plan cul agen rencontres plan cul gratuit plan cul dans le var plan cul matoury plan cul sarrebourg forum plan cul plan cul pour se soir plan cul nord pas de calais plan cul landerneau numero de telephone pour plan cul plan cul sotteville les rouen meilleur site plan cul gratuit plan cul aubervilliers plan cul libertine plan cul 69 plan cul 13 plan cul yerres plan cul epinal femme recherche plan cul plan cul com plan cul ducos plan cul colombes plan cam cul
Offline
Pages: 1


text:
La bandiere
La steme antighe de Patrie dal Friûl e je la acuile eraldiche di aur su cjamp celest. L'art. 2 de L.R. n. 6 dai 27 di Març dal 2015 e dîs: “La bandiere de comunitât furlane e je formade di un drap di forme retangolâr cun al centri une acuile eraldiche di aur cun alis spleadis, cjâf a çampe, bec viert e sgrifis rossis, suntun cjamp celest. Lis dimensions de steme a àn di sei trê cuints de altece de bandiere che jê stesse e à di jessi alte doi tierçs de sô lungjece”.
L'art. 3 de Leç al regole la sô esposizion, cun chestis normis: “In aplicazion dal articul 6 de leç regjonâl 27/2001, i ents locâi e i uficis de Regjon a puedin esponi al esterni des sedis, in ocasion de "Fieste de Patrie dal Friûl", la bandiere dal Friûl”; “In prime aplicazion, la Aministrazion regjonâl e je autorizade a dâ fûr a gratis ai ents locâi che a fasin domande une bandiere dal Friûl par esposizion esterne”.
Il model plui innomenât e antîc de bandiere patriarcjâl al è in mostre tal Domo di Udin: al fo cusît sul cjamesot di lin blanc che al faseve sù il cuarp dal patriarcje Beltram di Saint Geniès, restât su la catidre di Aquilee dal 1334 al 1350 e copât in maniere barbare di une conzure di nobii furlans. Cheste bandiere antighe e je ancjemò in dì di vuê la bandiere dal Friûl ricognossude in maniere universâl. No va confondude cu la bandiere de istituzion dome aministrative clamade “Regjon Friûl-Vignesie Julie”, che e à une divignince tant plui resinte (1963) e dut un altri significât storic (su la bandiere regjonâl, la acuile e rapresente Rome che e va in socors di Aquilee, rapresentade de tor).
Par ducj i detais su lis carateristichis de bandiere uficiâl: www.arlef.it/risorsis/bandiere/8
.
La lenghe
Il furlan al è une lenghe neolatine dal grup des lenghis ladinis. Si è formât tor dal an mil mantignint, intai secui, une sô origjinalitât particolâr che lu fâs ancjemò vuê tant diferent dal talian e di chês altris lenghis des tieris confinantis.
I prins documents par furlan a son dai secui XII e XIII cuant che a comparissin ancje lis primis composizions poetichis; di chê volte, la produzion leterarie par furlan e je cressude di un continui rivant a risultâts stilistics di nivel otim.
A vuê, il furlan al è fevelât in plui dal 80% dal teritori regjonâl, di plui o mancul 600.000 – 650.000 personis, in 176 comuns des provinciis di Gurize, Pordenon e Udin e in 7 comuns de provincie di Vignesie.
Il prin ricognossiment uficiâl de lenghe furlane al è dal 1996, cuant che e je stade aprovade la leç regjonâl 15/96; cualchi an dopo ancje il Stât talian al ricognossarà, cu la leç 482/99, la minorance furlane, plui di 50 agns dopo la aprovazion dal articul 6 de Costituzion. La Regjon, infin, e à aprovât une gnove leç organiche di tutele: la L.R. 29/2007.
Il Parlament
Il Parlament de Patrie dal Friûl al è nassût des assembleis consultivis dai nobii e dal clericât, clamadis dal Patriarcje di Aquilee fin dal secul XII par domandâ gnovis contribuzions in monede e soldâts. Fin dai prins timps, però, in bande dai nobii e dai eclesiastics, a sentavin ancje i rapresentants dai Comuns urbans che, par efiet de economie comerciâl a jerin in stât di contribuî in maniere impuartante aes imposizions in bêçs. Lis citâts di Aquilee, Cividât, Udin, Glemone, Tumieç e Sacîl a son stadis presints fint des primis sentadis dal Parlament, tacamt dal secul XIII. Fin dal principi, a forin sentâts in assemblee, in rapresentance dal clericât, il vescul di Concuardie, i cjapitui di Aquilee e Cividât, i abâts di Rosacis, Mueç e Siest, de Beligne (a Sud di Aquilee) e, plui tart, ancje chel di Summaga (dongje di Puart), i preposits di Sant Feliç e Sant Stiefin di Aquilee, di Sant Pieri di Cjargne e Sant Durì. A vevin sente in Parlament ancje i convents feminins di Sante Marie in Val di Cividât e dal Munistîr plui grant di Aquilee. I nobii a jerin dividûts in libars e ministeriâi: i prins, come il cont di Gurize, a jerin cussì par volê dal Imperadôr, i seconts par volontât dal Patriarcje, che par chel a fasevin funzions particolârs, vâl a dî i ministeris. Aes comunitâts za citadis, si son zontadis dopo chês di Monfalcon, Maran, Puart, Vençon, e i paîs di Feagne, Midune, Sant Vît dal Tiliment e Cjanive di Sacîl. I lavôrs parlamentârs si fasevin in lenghe furlane. Il patriarcje al rapresentave il Stât feudâl, o ben il principatus Italiae et Imperii creât ai 3 di Avrîl dal 1077 dal imperadôr Indrì IV; il Parlament al rapresentave pal princip la universitas furlane.
Par altris aprofondiments su la storie dal Parlament Furlan:
Il Parlamento friulano / Pier Silverio Leicht ; [a cura di Roberto Tirelli ; con la collaborazione della Deputazione di Storia Patria per il Friuli]. - Udine : Provincia di Udine, 1999. - 2 v. in 1 ; 25 cm. -
(Collana del Friuli storico ; 1) Leicht, Pier Silverio, Udine : Provincia di Udine, 1999
Atti delle assemblee costituzionali italiane dal Medio Evo al 1831. Serie 1., Stati generali e provinciali. Sezione 6., Parlamento friulano e Stati provinciali goriziani. - Bologna : Zanichelli
Rappresentanze e territori : parlamento friulano e istituzioni rappresentative territoriali nell'Europa moderna / a cura di Laura Casella. - Udine : Forum, 2003. - 502 p. ; 25 cm. -
(Strumenti di storia del Friuli ; 1) Casella, Laura, Udine : Forum, 2003


text:
Une sabide speciâl là che la diversitât linguistiche e la creativitât musicâl a son stadis protagonistis. Suns 2014
, il Festival de cjançon in lenghe minoritarie
, che si à tignût nossere a Udin, al à mantignût lis promessis in tiermins di partecipazion e di cualitât, intune clime di fieste.
La rassegne inmaneade di Radio Onde Furlane
e dal Progjet Suns
cul jutori de ARLeF
(Agjenzie Regjonâl pe Lenghe Furlane
) e cu la colaborazion di altris sogjets publics e privâts, e à rivât a intivâle juste sei te valorizazion de creativitât musicâl tes lenghis di minorance de Europe alpine e mediteranie che te promozion, cu la musiche, di chês stessis lenghis, tant che un patrimoni culturâl, un dirit di fonde e une oportunitât in tancj sens.
Tra i vot grups o soliscj in concors, la vitorie e je stade concuistade de bande de zovine cjantautore de Val di Fasse di Martina Iori
. Cu la sô cjançon par ladin 'Via con mia musega
' e à a colpît lis orelis, il cûr e il cerviel di dut il public e de jurie, che e à preseât la sô vôs frescje e elegante, la sô grande spontanitât e la sô capacitât stilistiche e emozionâl e i à dat il premi che le puartarà a presentâ il so toc ancje a Oldenburg
, inte finâl continentâl dal Liet International
, ai 12 di Dicembar
.
Jurie e platee si à an cjatât in cunvigne ancje in cont de segnalazion pe miôr performance live, che e je lade cun merit ai sarts Ratapignata
, pe lôr tignude dal palc cun snait e cun energjie, daûr di une esperience medressude in passe cuindis agns di ativitât. A àn plasût ancje il rumanç Pascal Gamboni
, autôr ispirât e cjantant cun personalitât, la furlane Elsa Martin
, che cun Marco Bianchi e à ufiet une buine prove cun 'Cjante', e Billy Fumey
, cul so cjantâ passionât tal francoprovençâl de Franche Comté. Ironie e energjie a àn marcât lis esibizions dai ocitans Lou Tapage
, dai furlans Aldo Sbadiglio e la famiglia Ananas in vacanza a Dresda
e dai Kroatarantata
, grup che al rive de minorance linguistiche cravuate dal Molîs.
La serade si à vierte cuntun moment plen di emozion, in chel istès un riferiment ae tradizion furlane e un omaç aes lidrîs dal hip hop «par furlan»: scûr in sale, vôs dal public che a tachin a cjantâ 'La ligrie e ven di zovins', lûs sul palc e aparazion a colp dai rappers Passion
e Tubet
. I doi, che a son stâts inte storiche DLH Posse
,a àn tacât a tirâ fûr une svintule di rimis sui argoments de manifestazion – la lenghe proprie e l'ûs de lenghe cence prejudizis, libar e liberatori – cul jutori de sezion ritmiche dai sarts Forefingers Up!
. La band de Sardegne, erêt direte de esperience dai Balentia, che a son stâts tra i pionîrs dal hip hop par sart, te ultime part de manifestazion, e à fat un conciert bielonon. La serade si à zovade de conduzion dinamiche e ritmade dai Cjastrons
, tra gags, intervistis e improvisazions.
«E je stade une serade memorabile – al è il coment dal president de ARLeF, Lorenzo Fabbro
– che e conferme di une bande che la musiche e je in stât di dâur valôr aes lenghis minoritariis, soredut tra i zovins, e di chê altre che lenghis e creativitât a son une pussibilitât privilegjade che al à il Friûl par vê a ce fâ cul mont. Dal 2009 al dì di vuê Suns al à vût une maturazion continue sei sul plan artistic che par ce che al tocje la organizazion. In chescj agns Onde Furlane e à fat un lavoron in ducj i doi i cjamps, cu la discuvierte e la formazion di talents e professionalitâts e cu la creazion di contats e relazions cun dute la Europe».
Un esempli di chestis rêts e je stade ancje la trasmission in direte dal event dal Palamostre, difondude no dome su lis frecuencis de «radio libare dai furlans» e sul sît internet www.ondefurlane.eu
, ma ancje cu la web tv sarde Eja Tv
, www.ejatv.com
.
Chel stes ategjament al è la fonde dal event speciâl di domenie ai 16 di Novembar al Palamostre. Cun di fat il conciert di Loris Vescovo
, che al à presentât dal vîf il so cd plui resint Penisolâti
, vincidôr che al è pôc de 'Targa Tenco
', al è stât inmaneât in gracie de colaborazion tra Progjet Suns
e Euritmica
e tra Suns
, Musiche*
e Note Nuove
.


text:
- Assemblee consortîl
- La Assemblee consortîl e je componude dal Sindic di ognidun dai Comuns che a fasin part dal Consorzi
- PRESIDENT DE ASSEMBLEE
- Elet de Assemblee Consortîl daûr dal criteri di rotazion pe durade di un an
- CONSEI DI AMINISTRAZION
- Orghin gjestionâl formât di cinc membris elezûts de Assemblee Consortîl fra chei che a àn i recuisîts previodûts dal statût pe durade di cinc agns
- PRESIDENT DAL CONSEI DI AMINISTRAZION
- Elet de Assemblee consortîl tra chei che a àn i recuisîts previodûts dal statût pe durade di cinc agns
- DIRETÔR
- Nomenât de Assemblee consortîl, al met in vore lis diretivis dal President dal Consei di Aministrazion, tal rispiet e in relazion aes disposizions gjenerâls emanadis dal Ent


text:
Podobné fráze na Sleviste.cz: project server cal 2016 olp nl device  cal, sharepoint std cal 2016 olp nl device  cal, win rds cal 2016 sngl olp nl device  cal, sql cal lic sa olp nl user cal, sql workgroup cal lic sa olp c device  cal, microsoft sql cal 2014 olp nl user cal, sql workgroup cal lic sa olp nl user cal, sql cal sa olp c user cal, exchange std cal 2016 olp nl govt user cal, win rds cal 2016 sngl olp nl user cal
Podobné fráze na Nejrychlejsi.cz: project server cal 2016 olp nl device  cal, sharepoint std cal 2016 olp nl device  cal, win rds cal 2016 sngl olp nl device  cal, sql cal lic sa olp nl user cal, sql workgroup cal lic sa olp c device  cal, microsoft sql cal 2014 olp nl user cal, sql workgroup cal lic sa olp nl user cal, sql cal sa olp c user cal, exchange std cal 2016 olp nl govt user cal, win rds cal 2016 sngl olp nl user cal,


text:
Fûr dal Teatri Ristori, Zuan al va cun i coriscj al Longobart; jê, invezite, usgnot no si sint ben. E tache a cjaminà lunc vie dal Patriarcjât, e svolte in Sante Marie di Cort, movintsi jenfri lis ombris dai androns, lis polsis des lûs picjadis su lis cjasis; jù, sul pedrât di Plasentine inumidît des primis fumadis plombinis, denant dal sipari medievâl de gnot e la sagome dal Dom cuintri il jevant scûr de Slavie.
Un fîl si ingrope cul malstâ: al brame Anute a çampe, viers il Natison; là che il timp de storie al sovraste lis aghis che scjassin sot, insom dal salt.
Strente tes spalis, come par esiliâsi dal mont e di une colpe che jê e sint come se a fos sô, Anute e torne cul cjâf a une sere, ai scûrs che a tiravin sù lis navadis de glesie di Bertrando, dilunc la scjalute intorteade sul puartâl - viert come une voglarie che e sghingline di preghieris mai scoltadis, barbotadis in zenoglon, jenfri i colonâts che a trimulin l'aiar des flamutis dai lumins.
Si vise di jessi stade la ultime a vê bandonât il sotpalc dal coro: la çocade de puarte daûr de vilie da la dì dai Sants, lis vôs dai coriscj che a corin vie, e chê di chê frute, une zovine plene di ligrie… Un fiestin… Halloween...
E i laments, i sconzûrs, e i pas che a strissinin i agârs de piere? E lis avertencis in svol su lis alis neris che a bruntulin i prins rivocs lampizants inte plane?
Nissun al viôt. Nissun al à viodût.
Dome il flum; che al sa e al tache a roseâ la corse milenarie che immaghe lis etis de antichitât de tiere, tai forans dai crets, scorsenant la fuarce sui sperons des rivis, preparantsi a invadi i borcs a mont.
Anute, rivade a cjase, a disclave il puarton. Une musicute e daspò il notiziari cun lis previsions meteo e lis peraulis… come une secuence proietade… l'Adriatic che al scjafoie lis fuessis, il burlaç che al monte in sù, il flum… la onde…
Il slambrà di une saete e il scat dal salvevite: une imprecazion e il curidôr al mostre il spieli inceant la muse di chê frutine! Livide, coronade di un alon che al misture imagjinis di fruts, che i zirin ator… - lis mans di Anute a tornin sul organut dal Dom, intant che une bare e passe il puartâl, menant in ca chê zovine coriste, cjatade insom dal salt, sot il bastion dal Timpli Longobart, imberdeade al pês di une violence maladete.
Anute e daspe, par vierzi un armarut, e tire sù il cric, che al torne jù. E torne a provâ: sù… jù… la cjase e tache a vibrâ tai meandris des tubazions, imputridîts di presincis che a vegnin indenant cuintri la empietât dal mont - e di ducj chei che no an viodût ma che forsit a savevin. Che forsit… a san.
Dut a bot, un lusôr sot il porton - come une lame - si slungje tra lis fughis piastreladis e Anute e tache a scjassà sgrisui di gnervôs.
Le mantie si sbasse…
«O Diu! A son lôr, che a tornin!» jê e bacile, aromai stramurtide e cence vôs «Lôr… lis ombris cence pâs che a an simpri sêt…»
La puarte si spalanche, sburtade cuntun ton: «Zuan! Ce fâstu chi?»
Difûr, in borc Brossane, al diluvie.
Conte n. 142


text:
Come rivâ a Spilimberc
in MACHINA
da TRIEST (Km. 100 pi o mancul)
Cjapâ l'autostrada A4-E70 a Sistiana in diression Palmagnova. Da chì cjapâ la A23-E55 e lâ fôr a UDIN SUD. Podopo lâ indevant su la strada statâl S464 in diression Spilimberc.
da UDIN (Km. 30 pi o mancul)
Cjapâ la strada statâl S464 in diression Spilimberc
da PORDENON (Km. 30 pi o mancul)
Racuart autostradâl Cimpel - Sequals; lâ fôr a Taurian e di chì a si riva a Spilimberc intun lamp.
da VENESSIA (Km. 100 pi o mancul)
Autostrada A4 Venessia - Triest: lâ fôr a Portogruâr; cjapâ la A28 in diression Pordenon e lâ fôr a Cimpel. Lâ indevant sul racuart autostradâl Cimpel - Sequals lant fôr a Taurian e di chì a si riva a Spilimberc intun lamp.
da l'AUSTRIA (Villach) (km 120 pi o mancul)
Cjapâ la A2-E55 fin a Tarvîs. Da chì continuâ su la A23-E55 fin a la ussida Osôv - Glemona. Continuâ su la S463 fin a Dignan e cjapâ la S464 in diression Spilimberc.
in TRENO
La stassion pi vissina a ei che di Cjasarsa da la Delissia (PN) che a si cjata su la linia Udin - Venessia.
A Cjasarsa si pol rivâ cu li' corieris (20 Km. pi o mancul) che a fan il servissi sostitutîf par li' Ferovîs dal Stât
Altris stassions: Udin (30 Km pi o mancul) e Pordenon (30 Km pi o mancul) e da chì continuânt cu li' liniis dai traspuarts locai extraurbans.
in APARECHIO
Da l'Aereopuart Internassionâl di Triest - Roncs dai Legionaris (GO) Km 67 cjapâ la S305 fintramai a Redipuglia. Continuâ su la A4 fin a Palmagnova e da chì su la A23 fin a UDIN-SUD. Podopo continuâ su la strada statâl S464 in diression Spilimberc.
Da l'Aereopuart Internassionâl di Venessia "Marco Polo" - Tessera(VE) Km 105 cjapâ la S14 fintramai al casel di MESTRE. Podopo continuâ su la A4 fin a Portogruâr. Cjapâ la A28 in diression Pordenon e lâ fôr a Cimpel. Continuâ sul racuart autostradâl Cimpel - Sequals lant fôr a Taurian e di chì a si riva a Spilimberc intun lamp.
Da l'Aereopuart Internassionâl di Trevîs Km 90 cjapâ la S53 fintramai a Oderso, da chì la P50 fintramai a Portobuffolè e la P35 fin a Valnoncel (Pordenon). Entrâ ta la A28 da Cimpel e continuâ sul gnôf racuart autostradal Cimpel - Sequals lant fôr a Taurian e di chì a si riva a Spilimberc intun lamp.
TRASPUARTS LOCAI URBANS E EXTRAURBANS
Lineis, oraris, tarifis: consulta i sîts da li' autoliniis di traspuart locâl:
ATAP: www.atap.pn.it
SAF: www.saf.ud.it


text:
Foian
Foian al è un comun di 2.813 abitants e al fâs part de provincie di Gurize.
Storie[cambie | modifiche il codiç]
Il comun al è cognossût principalmentri pai acjadiments vie par la Prime Vuere Mondiâl, e al santuari dedicât ai cjadûts de Grande Vuere. Tal interni dal santuari a son deponudis i cadavars di cirche 100.000 militârs muarts dilunc dal conflit. A son deponûts ancje i restis dal Duche di Aoste e chei di altris cinc gjenerâi.
Te opare di monumentalizazion de zone e je di segnalâ la Stazion di Redipulie, opare di architeture feroviarie di rilêf dal periodi fassist.


text:
O jeri a Udin vuê di buinore e o soi lât intune speziarie. Denant di me, une femine nere (o crôt africane) cuntun frut. E mostre la recipe dal miedi, la speziare i dâ la midisine e domande: "Basta così?". La client, "Sì, vonde". La speziare ("furlane") sul prin no capìs (o e fâs fente di no capî), daspò e dîs "Ah, vonde, sì, che simpatica...". La client e va vie, e e dîs: "Mandi". Speziare: "Arrivederci". Puare Udin, capitâl dal Friûl! Se la speziare e ves tabaiât veneto udinese no varès vût nuie ce dî, ma jê, furlane doc (si lu sintive dal acent), e talianave che plui no si pues, denant di une imigrade che e fevelave furlan. Brave la client, che e mostre che un segn di inegrazion al è ancje chel di fevelâ lis lenghis dal puest. Brave ancje inte costance, denant de ignorance e arogance de speziare. Che dome i imigrâts a puedin salvâ il Friûl?
Samstag, 22. Dezember 2007
Udin capitâl dal Friûl
Eingestellt von Luche um Samstag, Dezember 22, 2007 7 Kommentare
Donnerstag, 20. Dezember 2007
Mai plui confins
Vuê o torni in Friûl par cualchi dì, e no podevi sielzi une dì miôr. Vuê, finalmenti, al colarà chel maladet confin che nus à tignûts par masse angs lontans di un popul cussì dongje di nô, no dome in sens materiâl, ma inte sô culture e intes sôs tradizions. Di un popul che fin la nassite di chei maladets stâts nazionâi al jere par no fradi, che si podevin sconfudisi ancje cun lui, cuant che no esistevin confins e la mobilitât e jere naturâl, plui di cumò. O speri che al coli ancje chel confin che tancj di nô a àn ancjemò tal cjâf, o speri che o tornini a pensâ in dimensions locâls, ma sorenazionâls, là che la Slovenie, si che la Carinzie e lis regjons de Austrie e de Gjermanie dal Sud, a son un continuum culturâl cul Friûl. Bentornade Slovenie. A no riviodisi, confins!
P.S.: Chi il program des iniziativis, metût dongje de La vita cattolica!
Eingestellt von Luche um Donnerstag, Dezember 20, 2007 2 Kommentare
Labels: confins, culture, Friûl, mobilitât, Schengen, Slovenie
Mittwoch, 19. Dezember 2007
Lis lenghis de miss
Lu àn contât un pôc pardut, su corriere.tv al è ancje un piçul video: Alizee Poulicek, la gnove miss Belgjiche, sivilade par television parcè che no fevele flamant. Je e à imprometût che lu impararà, parcè che e vûl jessi representant di dute la nazion. Mi fâs pensâ... trops parlamentârs regjonâi o nazionâi furlans fevelino furlan, sloven (o une varietât sclave/slovene), talian, venit (intune sô varietât regjonâl furlane) e todesc (o varietât "gjermaniche")? Epûr chei a varessin di representânus, di representâ il Friûl, ancje (o soredut?) inte sô nature di regjon cun tantis lenghis difarentis. Nissun però no ju sivile, e nissun di lôr no si vergogne... oh puar Friûl, miôr Alizee Poulicek dai nestris!
P.S.: magari cussì no, nancje jo, che o predicji tant, no feveli (tant) sloven [ni venit], ma almancul - come la miss de Belgjiche - o cîr di imparâlu e mi vergogni di no savêlu...
Eingestellt von Luche um Mittwoch, Dezember 19, 2007 2 Kommentare
Labels: Belgjiche, Friûl, plurilenghisim, representance
Samstag, 15. Dezember 2007
Il cervello bilingue
Mi mande Fabio un articul de Repubblica, li che si conte che al San Raffaele di Milan a àn discuviert cuâl argagn tal çurviel al impermet a lis personis bilengâls di cambiâ di une lenghe a di chê altre. A saressin tantis lis robis di dî... ma la prime e je une domande: cui ise une persone bilengâl? Un che al fevele dôs lenghis "nazionâls", come tal câs dal esperiment al San Raffaele? Se o sai fevelâ un "dialet" e une lenghe nazionâl (o no), no soio bielzà "bilengâl" (no feveli di bilenghisim inte definizion "sociâl" e/o "politiche", ma in chê "neurologjiche")? E se sì, cuant che lis lenghis a son tant dongje une di chê altre, cemût puedio "tignilis separadis"? Dulà sono i confins di une e di chê altre? E soio bilengâl se o feveli dôs lenghis fin di canai, o ancje se o impari une ancje di grant? E cuâl isal il nivel di cognossince di une lenghe che mi covente par podê dî che e je mê? E lis dôs lenghis àno di jessi al stes nivel? La ricercje sul bilenghisim e je une vore complicade, e salacor a laressin sclaridis un pocjis di "premessis"...
Eingestellt von Luche um Samstag, Dezember 15, 2007 3 Kommentare
Labels: bilenghisim, confins, çurviel, lenghis, ricercje


text:
SPECIÃL TECNOLOGJIC
Google al pae
I AdSense di Google a funzionin, lis bancjis talianis a ringrazin
Al jere di un pôc che no us relazionavi su la situazion dai Google AdSense. Par intindisi a son i anuncios publicitaris chi in bande. Bon, us anunci che o ai ricevût il prin assegno! 89 euro: 9 ju mangjie la bancje pal trasferiment di bês dai Usa.
Dute vere la facende, cuindi. Cumò bisugne viodi ce dî al fisco…
E visait di fâ il fraca-fraca chi in bande 😉
12 Monday Feb 2007
Posted internetin
SPECIÃL TECNOLOGJIC


text:
Daspò 13 agns de leç 482/99 ch’e à ricognossût plen derit a lis lenghis mancul pandudis di sei tuteladis, cul decret numar 95 su la spending review il Guvier talian al à decidût di declassâ e discriminâ lis minorancis lenghistichis. Cussì furlan, sardegnûl, ladin, ocitan e altris a son tornâts a sei pal Stât talian nuie altri che “dialetti”. Une decision ch’e va cuintri dai plui elementârs dirits dai singui e des comunitâts, cuintri dal articul 6 de Costituzion republicane, cuintri de Cjarte europeane des lenghis mancul pandudis, cuintri de Declarazion universâl dai Derits umans.
Par chest i conseîrs regjonâi dal Partît Democratic Paolo Menis, Gianfranco Moretton, Franco Brussa, Sandro Della Mea e Mauro Travanut a àn presentât la mozion “Azions in difese de dignitât de lenghe furlane”, passade cul vôt dal Consei cuasi ae unanimitât (si son astegnûts dome che Antonio Pedicini e Paolo Santin dal Pdl). Tal document si domande ae Zonte regjonâl di meti in vore dutis lis iniziativis pussibil par difindi e tutelâ i derits lenghistics dal popul furlan, tacant cu la impugnazion des normis su la spending review devant de Cort Costituzionâl.
«Cul decret dal Guvier – al à dit Paolo Menis fevelant par furlan te aule dal Consei – si scancelin agns di storie, impuarìnt il mont de scuele e ancje l’autonomie dal Friûl. E une volte vierzude la strade de censure culturâl, si po tacâ cun altris setôrs. Il ricognossiment de minorance lenghistiche furlane al è un element fondamentâl par difindi l’identitât di popul e al è une des resons plui evidentis pal mantigniment de specialitât regjonâl». Peraulis che no si po no condividi.
[Foto: Zâl e blu, Luca Laurati (particolâr)]
“Spending review” pai furlans
Daspò 13 agns de leç 482/99 ch’e à ricognossût plen derit a lis lenghis mancul pandudis di sei tuteladis, cul decret numar 95 su la spending review il Guvier talian al à decidût di declassâ e discriminâ lis minorancis lenghistichis. Cussì furlan, sardegnûl, ladin, ocitan e altris a son tornâts a sei pal Stât talian nuie altri che “dialetti”. Une decision ch’e va cuintri dai plui elementârs dirits dai singui e des comunitâts, cuintri dal articul 6 de Costituzion republicane, cuintri de Cjarte europeane des lenghis mancul pandudis, cuintri de Declarazion universâl dai Derits umans.


text:
dilluns, de novembre 27, 2006
Cueis, e seradis
O soi stât sabide a fâ un zîr su pai colli bolognesi. plui di 2 agns culì e no eri mai stât, une vergogne... Puescj veramentri biei, dopo a jerin ducj i colôrs sul ros e l'arançon, cun bielis viodudis sul bas. Al è incredibil come a pôçs chilometris di une grande citâts tu cjatis zonis cussì salvadis e bielis. E po chê altre sere che soi lât a sintî sunâ il me compagn di cjase. Al sune il liron. Il gjenar no mi plâs, ma al jere dome par fâ alc. Dopo sin lâts a cjase di chê sô amie e bon. Al è simpri divertent fâsi une serade cussì ogni tant. Bon cumò chestis dôs setemanis o ai di studiâ come un ludro parcè che i esams a son dongje. E dut al torne a scomençâ come une volte. Sigh
Etichetis: esplorazions, seradis, universitât
dijous, de novembre 16, 2006
Jo odei i trenos
Jo ju odei. Ma plui di ogni altre robe. Mi metin al siopar juste cuant che o ai di tornâ sù. O soi sigûr che l'Italie al è l'unic paîs disvilupât dulà che sucedin robis cussì. Sperin che faledi dut cussì a tornin a creâ une societât di zero. E magari viarzin ancje ae concorince. Ma son dome sperancis. A cambiin i guviers ma nol cambie nuie. Stupid country. I should have left it before. Hope there is still time for that.
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
Etichetis: informatiche, trenos, universitât
Subscriure's a: Missatges (Atom)


text:
Il mês di Fevrâr, cun dut des delusions, al è stât un mês avonde bon pal Udin. Chel di Març, almancul daûr de maniere che al è tacât, al somee lâ dut di une altre bande.
Cun di fat, la partide di domenie a Casteddu cul Cagliari e je lade te maniere piês: trê goi cjapâts e un ridimensionament che al tocje in part la classifiche e soredut il spirt de scuadre, simpri plui grise, inconcludente e flape.
Al pues stâi che se Di Natale al ves butât dentri chel balon che i veve dât Pinzi dopo di un cuart di ore di zûc, cumò si fevelarès di dute une altre gare e di dute une altre situazion. E impen e je lade cussì: Di Natale al mancje une biele ocasion, Ibarbo no e cussì la partide e cjape une cierte ande, che no cambie fin ae fin.
Tal prin timp l’Udin al masane ancje zûc, ma in difese al clope – dulà jerial Naldo te azion dal prin gol di Ibarbo? – e in atac al çuete, un pôc par imprecision, un pôc par sfortune – se chê bale di Di Natale deviade di Dessena e fos jentrade impen di bati su la travierse… – e un pôc par merit dai sarts.
La situazion e va in piês tal secont timp, là che no si viôt une vere reazion de scuadre di Guidolin, che e zuie in orizontâl ma no rive a jessi pardabon pericolose des bandis di Avramov. Il Cagliari si difint cence padin e te ultime part de gare e rive a fâ altris doi goi cun Vecino e Ibraimi.
Un risultât finâl che salacor al punìs in maniere masse pesante l’Udin e al marche cemût che la sô situazion e sedi avonde catastrofiche. Par jessi otimiscj, si pues dî che, par fortune, daûr de scuadre furlane te classifiche dal campionât al è ancjemò alc di piês e il pericul di sbrissâ te zone plui perocolose al reste , ma nol è (ancjemò?) cussì fuart.
Si spietisi un cambiament in positîf, ma cun pocje convinzion. Si spere dome che no ledi ancjemò piês…
Sabide al rive il Milan a Udin. Si rivaraial a viodi une scuadre blancje e nere miôr?


text:
Doman la assise dal Friûl
Doman l’impuartant apontament par sburtâ la leç pe marilenghe
Doman 11 di Setembar aes 17.30 te Aula magna de Universitât dal Friûl in plaçâl Kolbe, ex-glesie dai capucins, via Chiusaforte.
Promotôrs dal incuintri a son il stes ateneu, il comitât 482, il comitât pe autonomie e pal rilanç dal Friûl, i media de diocesi di Udin Vite Catoliche e Radio Spazio 103 e la emitent radiofoniche Onde Furlane. Argoment, la poie dai previodiments che il Consei regjonâl al esaminarà in autun par fissâ lis normis di tutele e valorizazion des lenghis minoritariis presintis in Regjon.
Ducj a son clamâts a intervignî, se no podeis mandait vuestre agne!
10 Monday Sep 2007


text:
La produzion musicâl te lenghe proprie e je une des manifestazions plui interessantis de esistence, de resistence e de vivarositât culturâl des minorancis e des nazions cence stât. Chest aspiet al vâl ancje tal câs dal Friûl, là che za di timp la lenghe furlane e ven doprade in musiche in maniere continuative e cun bogns risultâts.
Cheste situazion in moviment e cjate une sô prime descrizion analitiche tal libri di Marco Stolfo, La mê lenghe e sune il rock (e no dome chel). Friûl, Europe.
La publicazion, metude adun cuntune atenzion multidissiplinâr che e ten dentri ancje storie, politiche, societât, dirits linguistics, leterature e tutele des minorancis, al met dongje dâts, informazions, riferiments e testemoneancis e presente une une esplorazion organiche e detaiade de realtât furlane, de seconde metât dal secul passât al dì di vuê.
Dongje di chê, il libri al fâs indenant une panoramiche slargjade suntune schirie di altris esperiencis ator pe Europe, tra lenghis, sunôrs, ritmis e artiscj, de Ocitanie ae Sardegne, dal Paîs Basc ai Grisons, de Corsiche al Gales, dai Paîs Catalans ae Scozie, de Galizie ae Ladinie, des Asturiis ai sami dal Circul Polâr Artic fintremai ai grecanics e ai albanês de Basse Italie. Cun di plui, musiciscj, gjornaliscj e operadôrs che a fasin part des comunitâts furlane, sarde, ocitane, basche, catalane, slovene, ladine, bretone, albanese e frisone si cjatin adun intune taule taronde virtuâl, di dulà che a saltin fûr riflessions, valutazions e ideis.
La publicazion (par furlan e par talian) e da cont di un lavôr di ricercje e di documentazion che nol è dome di lei, ma ancje di scoltâ, stant che al ten dongje un cd cun cercis di musiche furlane «gnove» e «fuarte» e di chê cjantade par sart, par sloven, par ocitan, par todesc, par ladin e par albanês. Chel lavôr al è stât ancjemò disvilupât in altris oparis, a tacâ di Occitania, Friuli, Europa. La mia lingua suona il rock, e di chel e je saltade fûr ancje la trasmission cuindisinâl Babêl, Europe, che si pues scoltâle su lis frecuencis analogjichs e digjitâls di Radio Onde Furlane.
Miercus ai 18, a a tacâ di 9 mancul un cuart, a Remanzâs, li de aree gnove di Vicul Italico, e sarà une presentazion di ‘La mê lenghe e sune il rock (e no dome chel). Friûl, Europe’ cul autôr, cun Pauli Cantarut e cun DJ Tubet. La partecipazion e je libare. Altris informazions si cjatin achì.


text:
L’Udin al vinç ma nol convinç ancjemò: il risultât al è, il zûc une vore di mancul. Cuintri dal Cagliari la scuadre di Guidolin e segne doi goi e e puarte a cjase trê ponts. Cun chei e fâs un biel pas indenant in classifiche e e pare vie un altri viaç lis fantasimis de crisi. I blancs e neri, però, a somein ancjemò masse lents, cuntune manovre leade e proviodibile. Cun di plui, almancul sul imprin, a patissin la buine partence dai sarts, che si presentin ai Riçs metûts ben tal cjamp. Dome plui indevant a rivin a imponi la lôr supremazie e a vinci.
La gare e partìs cuntun ritmi avonde cuiet. L’Udin al mostre di volê cjapâ in man il control des operazions, ma lis sôs intenzions a van a sfracaiâsi cuintri dal Cagliari, che al bade a difindisi e al rispuint in cuintripît.La scuadre furlane e fâs zirâ di plui la bale, ma a mancjin concretece e snait. Mancul mâl che dopo mieze ore e je une punizion, che Di Natale le tire cemût che al sa: le bute tal mieç par Lazzari che le tocje e le fâs rivâ li di Danilo, che al bat Agazzi cence fastidis. Un a zero e nuie altri che al mereti contât, almancul prime dal interval.
Tal secont timp l’Udin al à plui snait e plui energjie. I rive ancje di Maicosuel, che al cjape il puest di Nico Lopez e al conferme il so bon moment. Dopo siet minûts il diretôr de gare al sivile une punizion a pro dai blancs e neris: la posizion e je buine, al tire Di Natale e al piture la parabule juste par meti la bale tal siet e rivâ al doi a zero.
Cul dopli vantaç l’Udin al è plui ardît in atac e plui atent daûr, ancje parcè che il Cagliari al prove a dreçâ la sô partide cun cualchi azion ben imbastide. La partide e je plasevule e dongje de mieze ore dal secont timp l’Udin al somee vê cjatade la strade dal gol su azion e no su punizion. La bale buine le à Di Natale, che si fâs cjatâ tal puest tal moment just ma il so tîr al va fûr. La conclusion mancjade de bande dal Udin i da ancjemò plui cûr ai sarts, che a cressin, ma a rivin a rindisi pericolôs des bandis di Kelava dome cun Ibarbo. Il puartîr al pare e al conferme di vê passât za di cualchi setemane, almancul lui, il moment no dal imprin de stagjon. Ancje cheste e je une buine gnove, dongje dal risultât, de cundizion miôr di Di Natale, de tornade in cjamp di Pinzi, de tignude de difese e des zuiadis di Maicosuel. Cun dut achel, al covente un svolt inte direzion di une convinzion plui fuarte e di un zûc sei plui concret che plui autorevul.


text:
Tal mieç dal percors dal campionât, l’Udin a Modena al zuie par metât e… al piert par intîr.
Dopo des vitoriis a Turin cul Toro e in cjase cuintri de Atalanta si spietavisi un altri risultât e une altre prestazion de bande de scuadre di balon furlane. Impen, cuintri dal Carpi l’Udin al à pierdût e par almancul un timp si à fintremai dismenteât di zuiâ: de cubie di atac Perica-Thereau a zuiadôrs tant che Widmer, par plui di cualchidun di lôr intant dal incuintri cui emilians al sarès coventât clamâ “Chi l’ha visto?” par savênt alc di lôr, massime dopo de biele prestazion di miercus stât.
Se tai prins vincj minûts di zûc la partide e je stade dome un cjalâsi e studiâsi, te seconde part dal prin timp i parons di cjase a àn cjapât in man il comant des operazions e a àn rivât a cjatâ il gol cun Pasciuti. L’Udin, flap e smamît, al à subît la pression dai aversaris, al è lât dongje di cjapâ il secont cuasit daurman, ma par fortune Di Gaudio le à sbarade fûr, e nol à rivât a rispuindi, ni prime e ni dopo de polse, cuant che Di Natale al à cjapât il puest di Perica.
Ancje te prime part de seconde frazion l’Udin nol è stât alc e ce, ni in atac e ni in difese. Il Carpi al mantignive il balin in man, Karnezis al rispuindeve te maniere miôr aes conclusions dai emilians, ma a vincj minûts de fin de partide al rivave ancje la seconde segnadure dai parons di cjase, cun Di Lollo.
Par fortune e sunave ancje la svearine pai blancs e neris. Za di cualchi minût al jere jentrât tal cjamp Duvan Zapata, al puest de fantasime di Widmer, e cheste, che par so conte e jere za une biele gnove, dopo de lungje infermerie dal colombian, e jere la clâf pal svolt – magari cussì no, dome parziâl – de partide dal Udin.
Dopo di un tîr di Bruno Fernandes, al jere propit Zapata chel che al rivave a meti la bale dentri de puarte di Belec. Di chel moment indenant si viodeve une altre partide, ancje parcè che lis energjiis dal Carpi a levin al mancul e i blancs e neris a cjatavin finalmentri zûc e snait e se la ultime conclusion di Badu e fos jentrade, impen di bati sul pâl, a varessin vuadagnât ancje un pont, cun dut che e sarès stade une mieze robarie par cemût che a jerin ladis lis robis.
Domenie che e ven si vierç il ziron de tornade, l’Udin al torne a zuiâ cu la Juve, che no je plui la scuadre cjatade te prime zornade, e si scree in maniere uficiâl il gnûf Stadi Friûl, che cualchidun al à ancjemò pôre che i cambiaran il non e che in cualsisedi maniere al varès di jessi , finalmentri, almancul un pôc plui furlan.
Sperìn in ben. Sperìn ancje che cu la tornade di Zapata e daûr de esperience modenese l’Udin al mostri une muse miôr cuntri dai juventins.


text:
Vuê e je la Zornade Europeane des Lenghis. E je une Zornade impuartante che o memoreìn simpri cun plasê.
Tai dîs passâts e ancje vie pe zornade di vuê a son stâts inmaneâts diviers events in ocasion di cheste ricorence e altris ancjemò a vignaran fats dilunc de setemane.
A nô nus plâs ricuardâ soredut trê iniziativis: une fate in Friûl e dôs davueltis in Sardegne.
Par ce che al tocje il Friûl o vin il plasê di segnalâ cemût che il plurlinguisim tant che ricjece, dirit e oportunitât al sedi stât promovût de Agjenzie Regjonâl pe Lenghe Furlane îr e îr l’altri a Gurize inte suaze di Gusti di Frontiera, cuntune gnove presince dal progjet FûrXFUR de cooperative Informazione Friulana.
Par ce che al tocje la Sardegne, sabide e domenie si à davuelte a Bonarcadu/Bonàrcado la Festa de Sa Limba Ufitziale, intant che îr a Santusparau / San Sperate al è stât fat un incuintri sui dîs agns de Limba sarda comuna, cuntun omaç ae memorie dal scritôr Giuanne Frantziscu Pintore.
Plui in gjenerâl, in cont de Zornade europeane des lenghis, us tornìn a conseâ la leture dal nestri articul publicât un an indaûr.


text:
venerdì 25 dicembre 2015
Chê robe
6 coments:
- Giovanni Nello Malisano ha detto...
-
Mi soi scjadidis lis mans i pits e il cûr. Mariure met su un altri len che mi senti ancje jo. Graciis e bon Nadâl
- 25/12/15, 09:20
-
-
Mariute, a tu âs scrit une poesie in prose...la plui biele conte di Nadâl.. Bepi
- 25/12/15, 11:36
- Galliano ha detto...
-
Graciis Mariute par fânus capî cun la tô conte, ce tant biel che al è sintî dentri ni nô la magjiche atmosfere nadaline, ancje par chei che o vivìn oltran la Piçule Patrie. Par fortune “Lis lidrîs no dome nus nudrissin ma ancje nus sostegnin”.
Maman
- 25/12/15, 15:59
- Luciano Marinig ha detto...
-
Tu mi as fat riviodi ches cartulinis di augurs, che corevin nocentes i agns cuarante prin e poc dopo,che cjasute sepulide da nef tal bosc, cul balcon cal lassave viodi, une lus cjalde,un camin cal fumave, e dut al poiave chel calor jenfri il cur.Biele conte cun tant sintiment uman intor. Lussian
- 26/12/15, 09:47
-
-
Al è stât par me un Nadâl speciâl e cumò che mi soi cjatade a lei i vuestris coments te Ostarie la sensazion di gjolde si è parfin amplificade. Graziis e auguris di tante serenitât par l'an cu ven a ducj!
Mariute
- 26/12/15, 11:38
-
-
Grasie, grasie, grasie, mi par di sedi tornade tai ains di quant che o eri picjule...mi par di viodi neveà e duç indaffaras e tal stes timp calms....a gjoldi chel moment dal Nadal.
Rosanna
- 27/12/15, 17:56